Þórður Þórðarson lætur af störfum hjá Knattspyrnufélagi ÍA Þórður Þórðarson hefur að eigin ósk látið af störfum sem þjálfari hjá Knattspyrnufélagi ÍA . Þetta kemur fram á heimasíðu félagins að afloknum fundi með Þórði sem var að ljúka nú rétt í þessu . Hann tók við liðinu í erfiðri stöðu í fyrstu deild árið 2009 , stýrði því til sigurs í fyrstu deild árið 2011 og náði framúrskarandi árangri í Pepsi deildinni árið 2012 . Á tímabilinu 2013 hefur verið á brattann að sækja og var það mat Þórðar að rétt væri að nýr þjálfari kæmi að verkefninu . Á þessum tímapunkti liggur ekki fyrir hver taki við þjálfun meistaraflokks karla af Þórði , en liðið er nú í 10. sæti deildarinnar með þrjú stig af 21 mögulegu . Nokkur nöfn eru í sigtinu vegna ráðningar þjálfara en viðræður ekki hafnar við neinn . Dean Martin mun stýra æfingu liðsins í dag .